
DĖL EKONOMIKOS IR INOVACIJŲ MINISTERIJOS UŽREGISTRUOTO VYRIAUSYBĖS NUTARIMO PROJEKTO NR. 19-12642

[bookmark: _Hlk23254430]	Asociacija „Investuotojų forumas“, Lietuvos pramonininkų konfederacija ir Lietuvos verslo konfederacija (toliau – Organizacijos) kreipiasi į LR Ekonomikos ir inovacijų ministrą Virginijų Sinkevičių dėl 2019 m. spalio 28 d. ministerijos pateikto derinti LR Vyriausybės nutarimo projekto Nr. 19-12642 dėl LR Seimo narių grupės užregistruotų įstatymų projektų Nr. XIIIP-3787, Nr. XIIIP-3738, Nr. XIIIP-3789 (toliau – Nutarimo projektas). Šiais įstatymų projektais siūlomi Lietuvos Respublikos viešųjų pirkimų įstatymo Nr. I- 1491, Lietuvos Respublikos pirkimų, atliekamų, energetikos, transporto ar pašto paslaugų srities perkančiųjų subjektų įstatymo Nr. XIII-328 (toliau – Pirkimų įstatymas) ir Lietuvos Respublikos vietos savivaldos įstatymo Nr. I-533 (toliau kartu –Įstatymų projektai) pakeitimai, ženkliai išplečiantys savivaldybių galimybes dalyvauti ūkinėje veikloje – vykdyti vidaus sandorius ir steigti naujus paslaugų teikėjus. Nutarimo projektu, nepateikiant jokių objektyvių argumentų ir neatsižvelgiant į kompetentingų institucijų prieštaravimus, iš esmės pritariama šiems pakeitimams ir netgi siūloma dar labiau plėsti savivaldybių diskreciją dalyvauti ūkinėje veikloje. Šiuo raštu reiškiame griežtą nepritarimą tokiems, sąžiningą konkurenciją paneigiantiems, Seimo narių ir Ekonomikos ir inovacijų ministerijos siūlymams.  
	Nutarimo projektu Viešųjų pirkimų įstatyme siūloma nustatyti, kad vidaus sandoris gali būti sudaromas tik išimtiniu atveju, kai tenkinamos 10 straipsnio 1 dalyje išdėstytos sąlygos ir kai yra bent viena iš šių sąlygų:
1) perkant viešojo pirkimo būdu būtų neįmanoma užtikrinti paslaugos teikimo nepertraukiamumo, geros kokybės ir prieinamumo arba  
2) paslaugų teikimas administruojamas vadovaujantis Lietuvos Respublikos vietos savivaldos įstatymo 9 straipsnio 2 dalimi.
	Taip pat siūloma visiškai pakeisti Vietos savivaldos įstatymo 9 straipsnio 2 dalį, kuria nurodoma, kada savivaldybės gali steigti naujus viešųjų paslaugų teikėjus – savivaldybės valdomas įmones, viešąsias įstaigas ar akcines bendroves. Nutarimo projekte siūloma ne tik išplėsti viešųjų paslaugų teikėjų steigimo sąlygų sąrašą, bet šias sąlygas leisti taikyti ir savivaldybei norint pradėti naujos paslaugos teikimą:
„2. Savivaldybė gali steigti naujus viešųjų paslaugų teikėjus ir (ar) pavesti viešosios paslaugos teikimą savivaldybės jau įsteigtam viešųjų paslaugų teikėjui, kai: 
1) teikiamos vandens tiekimo, nuotekų valymo, šilumos tiekimo, atliekų tvarkymo, keleivių vežimo, teritorijų ir gatvių priežiūros ir tvarkymo, maitinimo ugdymo, globos arba sveikatos priežiūros įstaigose paslaugos arba 
2) teikiant viešąsias paslaugas turi būti valdomas ir naudojamas savivaldybių ar savivaldybių juridinių asmenų nekilnojamasis turtas, arba 
3) atlikus viešosios paslaugos teikimo ekonominę ir (ar) socialinę naudos už pinigus analizę, nustatoma, kad tik toks viešosios paslaugos teikimo būdas užtikrins viešosios paslaugos teikimo nepertraukiamumą, gerą kokybę ir prieinamumą.“
	Vertinant šį pasiūlymą atrodo paradoksalu, jog Nutarimo projektu Viešųjų pirkimų įstatyme siūloma palikti nuostatą, kad vidaus sandoriai vykdomi „išimtiniu atveju“. Organizacijų vertinimu, savivaldybės, vadovaudamosios siūlomu reguliavimu, galės sudaryti vidaus sandorius dėl iš esmės bet kokių joms reikalingų paslaugų. Ypač todėl, kad siūlomas Vietos savivaldos įstatymo 9 straipsnio 2 dalies 3 punkto pakeitimas yra neapibrėžtas ir palankus subjektyviai interpretacijai. Iš teikiamo Nutarimo projekto yra visiškai neaišku, kokiais kriterijais remiantis turėtų būti atlikta „ekonominė ir (ar) socialinė naudos už pinigus analizė“. O formuluotė „ir (ar)“ sudaro sąlygas savivaldybei pragmatiškai rinktis, kada taikyti ekonominius, o kada socialinius argumentus.
	Galiausiai, Nutarimo projektu siūloma, kad steigiant naujus viešųjų paslaugų teikėjus, savivaldybėms nebereikėtų atitikti Vietos savivaldos įstatymo 91 straipsnio reikalavimų, kurie šiuo metu numato, kad 
„1. Savivaldybė gali priimti sprendimą dėl naujos ūkinės veiklos vykdymo, kai: 
1) nauja ūkinė veikla yra būtina siekiant patenkinti savivaldybės bendruomenės bendruosius interesus ir 
2) atsižvelgdami į savo komercinius interesus, kiti ūkio subjektai tokios veiklos nevykdytų arba vykdytų ne visa apimtimi,
kuri yra būtina savivaldybės bendruomenės bendriesiems interesams patenkinti, ir tik 
3) jeigu tokiu sprendimu nebus teikiama privilegijų arba diskriminuojami atskiri ūkio subjektai ar jų grupės“. 
Be to, pagal dabartinį reguliavimą savivaldybė gali steigti naują viešosios paslaugos teikėją ir (ar) pradėti teikti naują paslaugą tik gavusi Konkurencijos tarybos leidimą. Taigi, priėmus Nutarimo projektu siūlomus pakeitimus, savivaldybės galės be jokių kliūčių užsiimti nauja ūkine veikla, net ir tuomet, kai rinkoje jau yra konkrečias paslaugas teikiančių subjektų ir toks sprendimas iškreiptų esamą konkurenciją. 
I. Dėl sąžiningos konkurencijos, veiklos efektyvumo ir skaidrumo problemų savivaldybėse. 
Mūsų vertinimu, Vyriausybės nutarimu siūlomas reguliavimas yra nesuderinamas su LR Konstitucijos principais ir Konkurencijos įstatymo nuostatomis. Siūlomas reguliavimas tiesiogiai pažeidžia Konstitucijos 46 straipsnį, įtvirtinantį  pagrindinius ūkinės veiklos ir konkurencijos laisvės apsaugos principus. Šis straipsnis numato, kad: „Lietuvos ūkis grindžiamas privačios nuosavybės teise, asmens ūkinės veiklos laisve ir iniciatyva. Valstybė remia visuomenei naudingas ūkines pastangas ir iniciatyvą. Įstatymas [...] saugo sąžiningos konkurencijos laisvę. [...]“. Konstitucija numato, kad valstybė remia ūkinės veiklos pastangas, o ne pati vykdo ūkinę veiklą. Konkurencijos apsaugai skirtas ir Lietuvos Respublikos konkurencijos įstatymas (toliau – Konkurencijos įstatymas), kurio 4 straipsnis numato Viešojo administravimo subjektų pareigą užtikrinti sąžiningos konkurencijos laisvę. 
Vyriausybės nutarimo kontekste ypač aktualus 2019 m. spalio 3 d. Europos Sąjungos Teisingumo Teismo (toliau – ESTT) prejudicinis sprendimas dėl vidaus sandorių[footnoteRef:1]. Šiuo sprendimu ESTT pripažino, jog Lietuvos įstatymuose įtvirtinti vidaus sandorių sudarymo ribojimai neprieštarauja Europos Sąjungos teisės normoms ir pasisakė, jog valstybės narės gali nustatyti papildomas, Europos Sąjungos teisėje neįtvirtintas, vidaus sandorių sudarymo (ribojimo) sąlygas. Kita vertus, jei būtų nesivadovaujama papildomu nacionaliniu reguliavimu, nustatytu 2017 m. liepos 1 d. įsigaliojusiais Viešųjų pirkimų įstatymo pakeitimais, o tik kriterijais kylančiais iš ES teisės (vadinamaisiais Teckal kriterijais[footnoteRef:2]), atitikimas tiems kriterijams negali būti laikomas įpareigojimu sudaryti vidaus sandorį. Kitaip tariant, jei perkančioji organizacija su juridiniu asmeniu yra susijusi organizaciniais ir ekonominiais santykiais, kaip juos apibrėžia Teckal kriterijai, tai dar nereiškia, kad sandėris tarp jų yra privalomas. Be to, ESTT prejudiciniame sprendime pažymima, kad „valstybių narių laisvė pasirinkti, jų nuomone, tinkamiausią darbų atlikimo ar paslaugų teikimo organizavimo būdą nėra neribota. Priešingai, ji turi būti įgyvendinama laikantis pagrindinių SESV [Sutarties dėl Europos Sąjungos veikimo] nuostatų, visų pirma laisvo prekių judėjimo, įsisteigimo laisvės ir laisvo paslaugų teikimo, taip pat iš jų išplaukiančių principų, kaip antai vienodo požiūrio, nediskriminavimo, abipusio pripažinimo, proporcingumo ir skaidrumo [...]“. Tačiau Nutarimo projektu siūloma atsisakyti 2017 m. liepos 1 d. įsigaliojusio griežtesnio vidaus sandorių reguliavimo.   [1:  2019 m. spalio 3 d. Teisingumo teismo sprendimas http://curia.europa.eu/juris/document/document.jsf?text=&docid=218616&pageIndex=0&doclang=LT&mode=lst&dir=&occ=first&part=1&cid=1949861]  [2:  Kriterijai nustatyti šiuo metu galiojančiame LR Viešųjų pirkimų įstatymo 10 straipsnio 1 dalies 1 ir 2 punktuose.  ] 

Primename, jog dar 2015 m.[footnoteRef:3] ir vėliau 2016 m[footnoteRef:4]., teikdama naują Viešųjų pirkimų įstatymo redakciją, tuometinė LR Ūkio ministerija aiškinamuosiuose raštuose teigė, jog „Dėl vidaus sandorių gali sumažėti viešųjų pirkimų skaidrumas, konkurencija, efektyvumas (galimi pirkimai didesnėmis nei rinkos kainomis) ir tai lemtų neigiamas pasekmes vartotojų gerovei. Gali susidaryti prielaidos monopolijoms ir konkurencijos teisės pažeidimams, gali būti dirbtinai palaikomas neefektyviai veikiančių perkančiųjų organizacijų įsteigtų ir kontroliuojamų įmonių egzistavimas.“ Jau tuo metu Specialiųjų tyrimų tarnyba[footnoteRef:5], Konkurencijos taryba[footnoteRef:6], Valstybinė kainų ir energetikos kontrolės komisija bei Viešųjų pirkimų tarnyba[footnoteRef:7] rekomendavo atsisakyti vidaus sandorių, kaip vienos neskaidriausių pirkimų formų. [3:  2015-11-12 Viešųjų pirkimų įstatymo Nr. I-1491 pakeitimo įstatymo projekto aiškinamasis raštas https://e-seimas.lrs.lt/portal/legalAct/lt/TAK/e200b7f0891311e5bca4ce385a9b7048?jfwid=-115mjgeqij ]  [4:  2016-10-20 Viešųjų pirkimų įstatymo Nr. I-1491 pakeitimo įstatymo projekto aiškinamasis raštas https://e-seimas.lrs.lt/portal/legalAct/lt/TAK/aca64590968a11e68adcda1bb2f432d1?jfwid=-115mjgeqij ]  [5:  2016-04-01 Antikorupcinio vertinimo išvada dėl teisės aktų projektų, reguliuojančių viešuosius pirkimus  https://e-seimas.lrs.lt/portal/legalAct/lt/TAK/01770ff0fa3c11e5bf4ee4a6d3cdb874?jfwid=-115mjgeqij ]  [6:  Konkurencijos tarybos 2015 m. gegužės 21 d. raštas Nr. (2.11-33)6V-1183 „Dėl teisės akto projekto Nr. 15-4666 „Nutarimo dėl Lietuvos Respublikos viešųjų pirkimų įstatymo Nr. I-1491 pakeitimo įstatymo projekto ir Lietuvos Respublikos civilinio proceso kodekso 80 straipsnio pakeitimo įstatymo projekto pateikimo Lietuvos Respublikos Seimui projekto“.]  [7:  2016-12-23 publikacija „Viešieji pirkimai klimpsta korupcijoje“ http://www.tiesos.lt/index.php/tinklarastis/straipsnis/diana-vilyte-viesieji-pirkimai-klimpsta-korupcijoje ] 

Tačiau vietoje Konstitucijoje ir kituose teisės aktuose įtvirtintų principų užtikrinimo, Vyriausybės nutarimo projekte, nepateikiant jokių objektyvių argumentų, deklaruojama, kad „Perdavus infrastruktūrą privačiam sektoriui, vietos savivaldos institucijos tampa priklausomos nuo vieno konkretaus privataus subjekto, susidaro natūrali monopolija, nėra užtikrinama tinkama infrastruktūros priežiūra. Ir priešingai, naudojantis vidaus sandorių institutu yra sudaromos palankesnės sąlygos investicijoms į viešųjų paslaugų teikimo infrastruktūrą, užtikrinama didesnė sudarytų sutarčių vykdymo kontrolė ir sklandesnis viešųjų poreikių tenkinimas.“ Atsižvelgiant į tai, kad siūloma vidaus sandorius savivaldybėms leisti vykdyti ne tik dėl infrastruktūros valdymo, bet ir iš esmės bet kokių kitų paslaugų, susidaro įspūdis, jog ministerijos nuomone, bet koks viešąsias paslaugas teikiantis subjektas yra natūralus monopolininkas. O taip pat, remiantis Nutarimo projekto argumentais, sudaromas įspūdis, kad, jei ūkinę veiklą vykdo savivaldybė, tai poveikio konkurencijai nedaro. Šalia to, dar teigiama, kad savivaldybės užtikrina tinkamesnį ūkinės veiklos vykdymą ir viešųjų poreikių tenkinimą. 
Norime atkreipti dėmesį, jog kompetentingų institucijų ir kitų ekspertų atlikti tyrimai toli gražu neatitinka Vyriausybės nutarime naudojamos argumentacijos. 2017 m. Valstybės kontrolė pristatė dvi ataskaitas[footnoteRef:8] dėl savivaldybių valdomų viešųjų įstaigų (toliau – VšĮ) ir įmonių (SVĮ). Šiose ataskaitose nurodoma, kad vidutiniškai SVĮ finansiniai rodikliai yra ypač prasti: [8:  Valstybės kontrolės audito „Savivaldybių kontroliuojamų įmonių valdymas ir veikla“ ataskaita Nr. VA-2017-P-30-1-9 ir „Viešųjų įstaigų steigimas ir valdymas“ ataskaita Nr. VA-2017-P-10-9-11.] 

· 34 proc. visų SKĮ 2015 m. buvo nuostolingos, 25 proc. visų SKĮ uždirbo mažiau nei 15 tūkst. Eur pelno, todėl jų finansinis tvarumas ateityje gali būti nepakankamas, siekiant atnaujinti nusidėvėjusį įmonės turtą, planuoti įmonės plėtrą, gerinti teikiamų paslaugų kokybę ir mažinti jų kainą paslaugų vartotojams;
· maža dalis visų SKĮ duoda grąžą savivaldybėms – 75 proc. visų dividendų ir pelno įmokų 2015 m. uždirbo 2 proc. kontroliuojamų įmonių, bendra SKĮ dividendų ir pelno dalies suma 2015 m. sudarė 6,57 mln. Eur.
Tad galima pagrįstai kelti klausimą, kaip taip neefektyviai veikiančios savivaldybių įmonės gali būti geriausias pasirinkimas norint užtikrinti viešojo intereso tenkinimą ir paslaugų savivaldybių gyventojams teikimą? Audito išvadose Valstybės kontrolė LR Vyriausybei siūlo savivaldybėms paruošti rekomendacijas, kaip atskirti komercines ir nekomercines veiklas. Siūloma periodiškai įvertinti SVĮ reikalingumą ir atsisakyti neefektyvių ir nebūtinų įmonių, o ne plėsti paslaugų spektrą, ko poreikis grindžiamas Nutarimo projektu. 
Dėl savivaldybių įsteigtų VšĮ audituose konstatuota, jog: 
1) VšĮ steigimas ir savivaldybių dalyvavimas jų valdyme vykdomas be jokios bendros strategijos, 
2) dažnai savivaldybių dalyvavimo VšĮ valdyme priežastys jau nebėra aktualios, tačiau nesiimama ryžtingų sprendimų nutraukti tokį dalyvavimą, 
3) yra reglamentuoti savivaldybių atstovavimo VšĮ, jų veiklos ir jų finansavimo reikalavimai, tačiau jų nesilaikoma arba jie įgyvendinami formaliai. Pavyzdžiui, nustatyta, kad kai kurios savivaldybės 2013–2016 m. iš biudžetų pagal lėšų naudojimo sutartis nepagrįstai skyrė 4 980,5 tūkst. EUR 13-ai viešųjų įstaigų ir pažeidė Biudžeto sandaros įstatymą, nes šių subjektų veiklos sritį reglamentuojantys įstatymai nenumatė tokios galimybės. Valstybės kontrolė konstatavo, kad savivaldybės pasitvirtina Biudžeto lėšų skyrimo įstaigoms aprašus (taisykles), kurie „diskriminuoja kitas įstaigas ir organizacijas, leidžia išvengti teisės aktuose nustatytų reikalavimų įgyvendinant iš savivaldybių biudžetų finansuojamas programas Viešųjų pirkimų įstatymo nustatyta tvarka vykdyti viešuosius pirkimus. Savivaldybės, taikydamos tokią praktiką, nevykdo ir Konkurencijos įstatymo 4 straipsnyje viešojo administravimo subjektams nustatytos pareigos užtikrinti sąžiningos konkurencijos laisvę.“
Todėl, atlikusi auditą, Valstybės kontrolė rekomendavo „numatyti konkrečias priežastis, kai savivaldybėms tikslinga būtų steigti ar tapti konkrečią veiklą vykdančių VšĮ savininke“. Taip pat, peržiūrėti savivaldybių jau įsteigtas viešąsias įstaigas ir spręsti dėl tikslingumo likti jų savininke ar dalininke. Galiausiai nurodyta finansuojamų iš savivaldybių biudžetų programų vykdymą organizuoti Viešųjų pirkimų įstatymo numatyta tvarka, o ne piktnaudžiauti pasitvirtinamomis vidinėmis tvarkomis. Įvertinus šias išvadas akivaizdu, kad savivaldybių valdomos viešosios įstaigos ir įmonės susiduria su ekonominiais, skaidrumo ir efektyvumo iššūkiais, tačiau Nutarimo projekte į tai visiškai neatsižvelgiama.
Pagrįstus klausimus dėl skaidrumo ir efektyvumo kelia ir dar 2017 m. Viešųjų pirkimų įstatyme numatyta išimtis, leidžianti savivaldybėms vykdyti vidaus sandorius. 2019 m. kovą Lietuvos Laisvosios rinkos institutas (toliau – LLRI) pristatė tyrimą apie savivaldybių vykdomus vidaus sandorius[footnoteRef:9]. Nustatyta, kad savivaldybės vidaus sandorius dažnai sudaro ilgam laikotarpiui – net 40 % visų 2018 m. galiojusių vidaus sandorių buvo sudaryti 5 metams ar ilgesniam laikotarpiui. Akivaizdu, kad per tokį laikotarpį rinkos kainos gali įvairiai keistis. Viena vertus, kainos gali mažėti ir dėl ilgam laikotarpiui fiksuotos didesnės kainos nukentės gyventojai. Kita vertus, kaina rinkoje gali išaugti. Tokiu atveju savivaldybės nuostolius gali siūlyti dengti iš savivaldybių biudžeto lėšų arba inicijuoti kryžminį subsidijavimą, vidaus sandorių nuostolius padengiant iš pelningų viešųjų paslaugų teikėjų veiklų. Taip pat, savivaldybių siūlomos paslaugų kainos gali būti dirbtinai sumažinamos. Savivaldybės turi visas sąlygas didinti savo valdomų įmonių įstatinius kapitalus, pirkti arba parduoti turtą savo valdomiems paslaugų teikėjams, teikti lengvatines patalpų nuomos sąlygas ar kitaip dotuoti jų veiklą.  [9:  Laisvosios rinkos institutas „Vidaus sandoriai – grėsmė konkurencijai“  https://www.llri.lt/wp-content/uploads/2019/03/PB_Vidaus-sandoriai-savivaldyb--se_20190327.pdf .] 

LLRI taip pat nustatė, kad daugiausia vidaus sandorių (beveik 70 %) 2018 m. buvo sudaryta būtent didžiųjų miestų ir jų kaimyninėse savivaldybėse, kuriose registruota beveik 70 procentų visų Lietuvoje veikiančių ūkio subjektų. Pažymėtina, kad šie rezultatai iš esmės paneigia pagrindinį argumentą, kuriuo naudojosi vidaus sandorių savivaldybėms šalininkai, 2017 m. keičiant Viešųjų pirkimų įstatymą[footnoteRef:10] – kad vidaus sandoriai būtini mažoms savivaldybėms, kuriose nėra pakankamai paslaugų teikėjų. 2019 m. LLRI analizėje taip pat atkreiptas dėmesys į tai, kad nėra aišku, kiek tiksliai savivaldybės išleidžia už vidaus sandoriuose sutartas paslaugas, nes ne visos savivaldybės nurodo vidaus sandorio vertę. Pavyzdžiui, „14 Vilniaus m. savivaldybės sudarytų vidaus sandorių vertės nebuvo nurodytos, paaiškinant kad „Konkrečios paslaugos ar darbai pagal vidaus sandorių sutartis bus užsakomi atsižvelgiant į poreikį bei gaunamą finansavimą“. Tad neįmanoma niekaip įvertinti, kiek per vidaus sandorius vykdomos paslaugos kainuoja gyventojams.  [10:  „Prezidentės veto atmestas: savivaldybėms palikti vidaus sandoriai“  https://www.vz.lt/verslo-aplinka/politika/2017/05/02/prezidentes-veto-atmestas-savivaldybems-palikti-vidaus-sandoriai .] 

2019 m. STT atliktu tyrimu apie nepotizmo apraiškas SVĮ[footnoteRef:11], nustatyta, kad vidutiniškai iš visų SVĮ darbuotojų 19 proc. sudaro giminaičiai, o atskirose įmonėse giminaičių dalis gali siekti net iki 50 proc. darbuotojų. Taip pat nustatyta, kad vidutiniškai 6 proc. savivaldybių įmonių darbuotojų turi giminaičių tas įmones valdančių savivaldybių administracijose. Atskirose įmonėse šis skaičius siekia iki 31 proc., t. y. beveik kas trečias darbuotojas turi giminių valdančios savivaldybės administracijoje. Galiausiai, 2018 m. Specialiųjų tyrimų tarnybos (toliau – STT) parengtas Korupcijos žemėlapis rodo[footnoteRef:12], jog 26% (2016 m. – 25%) Lietuvos gyventojų mano, kad Viešųjų pirkimų skyriai savivaldybėse yra labai korumpuoti. Įmonių vadovų ir valstybės tarnautojų tarpe pačias savivaldybes (o ne tik pavienius jų skyrius), kaip labai korumpuotas, įvardino, atitinkamai 22% ir 29% respondentų. O Korupcijos žemėlapyje užfiksuotas gyventojų nuostatas puikiai patvirtina faktas, jog 37 proc. visų 2018 metais STT pradėtų tirti ikiteisminių tyrimų yra susiję su galimai padarytomis nusikalstamomis veikomis vietos savivaldoje[footnoteRef:13]. Paradoksalu, jog Nutarimo projektu ne tik kad neatsižvelgiama į šią problemą, bet ir siūloma absoliučiai nevaržyti savivaldybių atliekamų sandorių ir vykdomos ūkinės veiklos.  [11:  Nustatytas nepotizmo rizikos intensyvumas Lietuvos savivaldybių valdomose įmonėse https://www.stt.lt/lt/naujienos/?cat=1&nid=3034 .]  [12:  Tyrimas ,„Lietuvos korupcijos žemėlapis 2018“ atskleidė korupcijos tendencijas https://www.stt.lt/lt/naujienos/?cat=1&nid=2961 .]  [13:  STT veikloje – dėmesys korupcijos rizikoms savivaldoje https://www.stt.lt/lt/naujienos/?cat=1&nid=2986 .] 

Norime priminti, kad viena iš Lietuvos stojimo į Ekonominio bendradarbiavimo ir plėtros organizaciją buvo didinti valstybės valdomų įmonių veiklos efektyvumą ir skaidrumą. Siekiant narystės, būtent Ekonomikos ir inovacijų ministerijos iniciatyva, buvo įgyvendinta valstybės valdomų įmonių pertvarka. Šiuo metu Valstybės valdomoms įmonėms yra privaloma laikytis „Valstybės valdomų įmonių veiklos skaidrumo užtikrinimo gairių“. Tačiau SVĮ tokios gairės iki šiol nėra parengtos ir privalomos. Nors tiek Europos Komisija[footnoteRef:14], tiek Valstybės kontrolė[footnoteRef:15] yra pažymėjusi, kad šie reikalavimai turėtų būti suvienodinti. Paminėtina, kad nuo 2019 m. sausio 1 d., pasikeitus Vietos savivaldos įstatymui, savivaldybės buvo įpareigotos savo svetainėse skelbti tam tikrą, iš esmės minimalią, informaciją, susijusią su SVĮ veikla (informaciją apie SVĮ vadovą, valdybą, skelbti įmonės įstatus, veikos rezultatų ir finansines ataskaitas). Nepaisant to, 2019 m. LLRĮ atlikto tyrimo rezultatai[footnoteRef:16] rodo, jog tik 7 savivaldybės iš 60 tenkina šiuos minimalius SVĮ skaidrumo reikalavimus.  [14:  European Commission (2016) State-Owned Enterprises in the EU: Lessons Learnt and Ways Forward in a Post-Crisis Context.]  [15:  Valstybės kontrolės valstybinio audito „Ar savivaldybių kontroliuojamų įmonių valdysena užtikrina efektyvią ir skaidrią įmonių veiklą“ ataskaita Nr. VA-2017-P-30-1-9.]  [16:  Lietuvos Laisvosios rinkos instituto analizė  „Savivaldybių valdomų įmonių skaidrumas” https://www.llri.lt/naujienos/ekonomine-politika/faktai-ir-analize-savivaldybiu-valdomu-imoniu-skaidrumas-minimalius-reikalavimus-atitinka-tik-septynios-savivaldybes/lrinka .] 

II. Dėl savivaldybėms priklausančios viešosios infrastruktūros valdymo. 
Derinimui užregistravus Nutarimo projektą, spaudoje savivaldybių atstovai pateikė komentarus[footnoteRef:17], jog neskaidrūs vidaus sandoriai ir piktnaudžiavimas neva turėtų būti siejami tik su Valstybinių įmonių veikla. Be to, atvirai išsakomas teiginys, jog iš „viešųjų pinigų“, kitaip tariant, valstybės ir savivaldybių biudžetų lėšų pastatytos infrastruktūros operatorius turėtų būti paskirtas vienašališku savivaldybės sprendimu, o ne konkurencingos procedūros būdu. Tačiau ši pozicija nepagrindžiama jokiais objektyviais argumentais. Pažymėtina, kad didelė dalis viešosios infrastruktūros regionuose iki šiol buvo sukurta Europos Sąjungos struktūrinių fondų lėšų. Iš šių lėšų įgyvendinamiems projektams yra privaloma įgyvendinti konkurencingas procedūras – skelbti viešąjį konkursą infrastruktūros objekto valdytojui. Šiuo metu vis daugiau savivaldybių imasi pačios, iš valstybės ir savivaldybių biudžeto lėšų, vystyti didelius viešosios infrastruktūros projektus. Čia galima kelti klausimą, ar tai, kad pastaruoju atveju nelieka imperatyvaus Europos Sąjungos reikalavimo užtikrinti konkurenciją, reiškia, kad galima leisti su mokesčių mokėtojų pinigais elgtis, kaip savivaldybėms atrodo paranku? [17:  „Mindaugas Sinkevičius: Apie ką pirmiausia pagalvojame išgirdę sąvoką „vidaus sandoriai“?“ https://www.15min.lt/naujiena/aktualu/nuomones/mindaugas-sinkevicius-apie-ka-pirmiausia-pagalvojame-isgirde-savoka-vidaus-sandoriai-18-1224098 .] 

Paminėtina, kad 2019 m. birželio mėnesį Konkurencijos taryba konstatavo, jog Vilniaus miesto savivaldybė, pavesdama Fabijoniškių mikrorajone pastatyto baseino valdymą savo VšĮ „Sveikas miestas“, pažeidė Konkurencijos įstatymo 4 straipsnio reikalavimus. Nustatyta, kad Vilniaus miesto savivaldybė privilegijavo savo įstaigą bei diskriminavo kitus ūkio subjektus, taip sudarydama skirtingas konkurencijos sąlygas ūkio subjektams, norintiems ir galintiems teikti baseino ir sporto klubų valdymo paslaugas. Už pažeidimą Konkurencijos taryba Vilniaus miesto savivaldybei skyrė 31500 Eur baudą.
Taip pat, savivaldybės neretai teigia, kad jų įmonių ar viešųjų įstaigų teikiamos viešosios paslaugos yra pigesnės nei pelno siekiančių privačių operatorių[footnoteRef:18]. Tačiau, Organizacijų turimais duomenimis, tokie teiginiai neatitinka realybės. Pavyzdžiui, vienkartinis apsilankymas privačių operatorių valdomuose baseinuose Kaune ir Klaipėdoje kainuoja 7 EUR. O Palangos miesto savivaldybės valdomos VšĮ „Palangos investicijų valdymas“ prižiūrimame Palangos baseine tokio apsilankymo kaina yra 10 EUR. Vieno mėnesio neribotas abonementas Kaune ir Klaipėdoje kainuoja atitinkamai 49 EUR (vaikams 29 EUR) ir 44 EUR (vaikams 20 EUR). Palangos baseine mėnesio abonemento kaina siekia 60 EUR, o Vilniaus Fabijoniškių baseine net 69 EUR. Be to, savivaldybės yra linkusios manipuliuoti kainodara, nuolaidas taikydamos tik savo savivaldybių gyventojams[footnoteRef:19]. Tačiau akivaizdu, kad šie kainų skirtumai yra padengiami iš visų mokesčių mokėtojų.  [18:  „Savivaldybės nesutinka savo arenų ir baseinų perduoti verslui“ http://www.lsa.lt/naujienos/2019/09/27/savivaldybes-nesutinka-savo-arenu-ir-baseinu-perduoti-verslui/ ]  [19:  Pavyzdžiui, Palangos baseine taikoma net 30 % nuolaida moksleiviams ir suaugusiems turintiems Palangiškio kortelę. ] 

Aptariant minėtuosius savivaldybių atstovų naudojamus teiginius ypač aktualus 2019 m. Valstybės kontrolės atliktas auditas[footnoteRef:20], kuris parodė, kad šiuo metu praktiškai neįmanoma įvertinti, kaip efektyviai savivaldybės panaudoja joms skiriamas lėšas. Pavyzdžiui, 2017 m. valstybinių (valstybės perduotų savivaldybėms) funkcijų vykdymui savivaldybėms skirta 1 129,6 mln. Eur valstybės biudžeto lėšų, nustatant tikslą tik 1 (iš 36) valstybinei funkcijai. Ministerijų pateiktais duomenimis, 2017 m. savivaldybės savarankiškoms funkcijoms vykdyti gavo 162,9 mln. Eur valstybės biudžeto lėšų, nenustačius konkrečių ir pamatuojamų tikslų, kurių jos turi siekti. Valstybės kontrolė pastebi, kad veiklos ataskaitose atsiskaitoma remiantis kiekybiniais, o ne kokybiniais kriterijais, t. y., už vykdytas veiklas, o ne pasiektus rezultatus. Tad, šiuo metu valstybė negali įvertinti, ar suteiktos lėšos prisidėjo prie teikiamų paslaugų kokybės, kokia apimtimi, kokios kokybės paslaugos suteiktos gyventojams. Organizacijas stebina, jog šiame kontekste, Nutarimo projektu siūloma savivaldybėms dar įvairesnėse srityse nevaržomai leisti naudoti valstybės biudžeto lėšas.  [20:  Valstybinio audito ataskaita Nr. VA-1  „Ar savivaldybių vykdomų funkcijų sistema sudaro sąlygas joms veikti efektyviai?“.] 

Galiausiai, norime atkreipti dėmesį, kad Konkurencijos taryba jau yra pateikusi išvadą[footnoteRef:21] dėl Nutarimo projektu vertinamų Įstatymų projektų. Joje pažymima, kad „esamas reglamentavimas yra pakankamai aiškus ir užtikrina sąžiningos konkurencijos laisvę. Tiek pagal Viešųjų pirkimų įstatymą, tiek pagal Pirkimų įstatymą, tiek pagal Vietos savivaldos įstatymą savivaldybėms yra numatyta pareiga organizuoti veiklą laikantis sąžiningos konkurencijos principo ir vykdant konkurencingas procedūras“. Be to, toje pačioje išvadoje Konkurencijos taryba yra pastebėjusi, kad problemos, su kuriomis susiduria savivaldybės, kyla ne iš esamo reguliavimo trūkumų, bet dėl pačių savivaldybių kompetencijos stokos tinkamai organizuoti konkursus bei pasirinkti paslaugų tiekėjus. Paradoksalu, tačiau tą pačią problemą savo aiškinamajame rašte įvardija ir Įstatymų projektų teikėjai, teigdami, jog „Vietos savivaldos institucijos neretai susiduria su problema, kad netinkamai apibrėžtas pirkimo objektas, o neapgalvota konkrečių viešųjų paslaugų teikimo specifika lemia tai, kad faktinis vietos savivaldos poreikis yra nepatenkinamas“. Todėl, manome, kad, siekiant visas puses tenkinančios viešojo ir privataus sektoriaus partnerystės, turėtų būti stiprinamos savivaldybių padalinių, atsakingų už viešųjų pirkimų ir koncesijų įgyvendinimą, kompetencijos. O ne einama priešingu keliu, atsisakant paslaugų pirkimo rinkoje.  [21:  Konkurencijos tarybos išvada Nr. 6V-1774 https://e-seimas.lrs.lt/portal/legalAct/lt/TAK/40888e80cfcc11e9a4c8c3d3af57ad27?jfwid=-115mjgk9os .] 

Įstatymų projektų teikėjai aiškinamajame rašte taip pat nurodo, kad „Kartais itin detaliai apsibrėžti pirkimo objektą yra faktiškai neįmanoma, nes neįmanoma numatyti visų įmanomų gyvenimo atvejų. Tokiu atveju iš privataus sektoriaus subjektų neretai pritrūksta lankstumo, siekiant atitinkamas paslaugas suteikti tinkamai ir pagal konkrečią faktinę situaciją, o ne tik formaliai – pagal sutarties nuostatas. Todėl viešosios lėšos yra mokamos už ne visiškai poreikius atitinkančias paslaugas.“. Sutinkame, kad paruošti detalius, visas įmanomas aplinkybes dengiančius pirkimo objekto aprašus yra sudėtingas, kompetencijos ir atsakomybės reikalaujantis darbas. Tačiau kompetencijų trūkumas neturėtų būti priežastis neproporcingai iškraipyti rinkos sąlygas. 2018 m. Valstybės kontrolė atliko viešųjų pirkimų sistemos funkcionavimo auditą[footnoteRef:22]. Jo rezultatuose ne tik pripažinta, kad perkančiosioms organizacijoms trūksta kompetentingų specialistų, bet ir konstatuota, kad nėra vieningos sistemos, viešųjų pirkimų reglamentavimas yra nepastovus ir griežtinamas (nuo 1996 m. iki dabar keistas daugiau nei 50 kartų), o pirkimų procedūros orientuotos į procesą, o ne rezultatą. Kartu su audito rezultatais pateiktos ir rekomendacijos sistemos gerinimui. Pritariame pozicijai, kad Viešųjų pirkimų sistema susiduria su sisteminėmis problemomis, todėl šios srities reguliavimo pokyčiai turėtų būti strategiški, pagrįsti objektyviais faktais ir kompetentingų institucijų rekomendacijomis.  [22:  Valstybės kontrolės auditas Nr. VA-2018-P-900-1-4 „Viešųjų pirkimų sistemos funkcionavimas“.] 

[bookmark: _Hlk23413293]Pažymime, kad rengiant atnaujintą Nutarimo projekto versiją turėtų būti atlikti šie vertinimai:
· Atsižvelgiant į Konkurencijos tarybos išvadą dėl Įstatymų projektų ir remiantis Konkurencijos įstatymo 41 straipsnio 1 dalimi – vadovaujantis Konkurencijos tarybos parengtomis „Sprendimų poveikio konkurencijai vertinimo gairėmis“[footnoteRef:23], turi būti atliktas poveikio Konkurencijai vertinimas.  [23:  Sprendimų poveikio konkurencijai vertinimo gaires  http://kt.gov.lt/uploads/documents/files/news_2012-06-11_gaires.pdf.] 

· Remiantis Teisėkūros pagrindų įstatymo 15 straipsnio 1 dalimi, rengiant teisės akto projektą, kuriuo iš esmės keičiamas teisinis reguliavimas, privalo būti atliekamas numatomo teisinio reguliavimo poveikio vertinimas. 
· Atsižvelgiant į tai, kad 2019 m. rugsėjo 10 d. Specialiųjų tyrimų tarnyba atliko Įstatymų projektų antikorupcinį vertinimą[footnoteRef:24] ir nustatė iš siūlomo reguliavimo kylančių korupcijos rizikos veiksnių, todėl dėl Nutarimo projekto turi būti gauta antikorupcinio vertinimo išvada.  [24:  Antikorupcinio vertinimo išvada dėl įstatymų projektų, susijusių su vidaus sandoriais ir vietos savivalda https://e-seimas.lrs.lt/portal/legalAct/lt/TAK/04873800d39111e9978e9d8965748b45?jfwid=-115mjgpvw4 .] 

Apibendrindami ir atsižvelgdami į pateiktus argumentus, Vyriausybės nutarimu siūlome nepritarti Įstatymo projektams. Savivaldybių iškeltos problemos turi būti sprendžiamos keliant tarnautojų kompetencijas, kompleksiškai tobulinant viešųjų pirkimų reguliavimą, o ne atsisakant visų saugiklių savivaldybių vykdomai ūkinei veiklai ir veiklos sandoriams reguliuoti. Įtvirtinus Įstatymo projektais bei Vyriausybės nutarimu siūlomus pakeitimus, neabejotinai būtų žengtas žingsnis atgal tiek viešųjų finansų atskaitomybės, tiek savivaldybių veiklos ir rinkos konkurencingumo prasme. Taip pat Ekonomikos ir inovacijų ministerijos prašome Organizacijas įtraukti į tolesnį šio klausimo svarstymą.  

